b'\n_START_ARTICLE_\nPrezidento Valdo Adamkaus biblioteka-muziejus\n_START_PARAGRAPH_\nPrezidento Valdo Adamkaus biblioteka-muziejus \xe2\x80\x93 vie\xc5\xa1osios \xc4\xafstaigos status\xc4\x85 turinti \xc4\xafstaiga, \xc4\xafsik\xc5\xabrusi Kaune (S.Daukanto g. 25). Bibliotekos-muziejaus steig\xc4\x97jai \xe2\x80\x93 Lietuvos Respublikos Prezidentas Valdas Adamkus, Kauno miesto savivaldyb\xc4\x97 ir Vytauto Did\xc5\xbeiojo universitetas.\n_START_SECTION_\nIstorija\n_START_PARAGRAPH_\nId\xc4\x97ja steigti Valdo Adamkaus prezidentin\xc4\x99 bibliotek\xc4\x85 kilo Vytauto Did\xc5\xbeiojo universiteto istorikams, kuomet tuometin\xc4\xaf Lietuvi\xc5\xb3 i\xc5\xa1eivijos institut\xc4\x85 (dabar VDU Lietuvi\xc5\xb3 i\xc5\xa1eivijos institutas) pasiek\xc4\x97 pirmoji Valdo Adamkaus asmeninio ir veiklos i\xc5\xa1eivijoje archyvo dalis. VDU ir Kauno miesto savivaldyb\xc4\x97 inicijavo bibliotekos-muziejus steigim\xc4\x85 ir 2011 m. vasario 15 d. LR Prezidentas Valdas Adamkus, Kauno miesto meras Andrius Kup\xc4\x8dinskas ir VDU rektorius prof. Zigmas Lydeka pasira\xc5\xa1\xc4\x97 Prezidento Valdo Adamkaus bibliotekos-muziejaus steigimo sutart\xc4\xaf._NEWLINE_Prezidentin\xc4\x97 biblioteka \xc4\xafsik\xc5\xabr\xc4\x97 istoriniame pastate Kaune (S.Daukanto g. 25), kur\xc4\xaf, kaip steig\xc4\x97jas, \xc4\xafstaigai perleido Kauno m. savivaldyb\xc4\x97.\n_START_SECTION_\nPrezidentin\xc4\x97s bibliotekos JAV\n_START_PARAGRAPH_\nPrezidento Valdo Adamkaus biblioteka-muziejus kuriama pagal JAV nusistov\xc4\x97jusi\xc4\x85 prezidentini\xc5\xb3 bibliotek\xc5\xb3 k\xc5\xabrimo tradicij\xc4\x85. Viso JAV yra 22 prezidentin\xc4\x97s bibliotekos. Savo vardo \xc4\xafstaigas turi visi JAV prezidentai nuo Herberto Huverio laik\xc5\xb3. \xc4\xaeprastai prezidentines bibliotekas steigia Nacionalinis archyv\xc5\xb3 ir registr\xc5\xb3 centras bei kuri nors auk\xc5\xa1toji mokykla, kartais bibliotekos steig\xc4\x97jais tampa valstijos, istorik\xc5\xb3 draugijos. Da\xc5\xbeniausiai bibliotekos kuriamos prezident\xc5\xb3 gimtuosiuose miestuose, tod\xc4\x97l bibliotekos yra i\xc5\xa1sisklaid\xc4\x99 po vis\xc4\x85 \xc5\xa1al\xc4\xaf ir nei vienos n\xc4\x97ra sostin\xc4\x97je._NEWLINE_Kadencij\xc4\x85 baig\xc4\x99s \xc5\xa1alies prezidentas palieka steigiamai prezidentinei bibliotekai darbo prezident\xc5\xabroje archyvus, vaizdo ir garso med\xc5\xbeiag\xc4\x85, apdovanojimus ir kitus daiktus. Ta\xc4\x8diau prezidentin\xc4\x97s bibliotekos atlieka ne tik archyv\xc5\xb3 saugojimo ir tvarkymo, knyg\xc5\xb3 kaupimo funkcijas. Prezidentin\xc4\x97se bibliotekose \xc4\xafrengiamos prezidento asmenyb\xc4\x99 pristatanti, jo darb\xc4\x85, tuometin\xc4\xaf \xc5\xa1alies vidaus ir u\xc5\xbesienio gyvenim\xc4\x85 atskleid\xc5\xbeianti ekspozicija. Prezidentin\xc4\x97s bibliotekos skatina patrioti\xc5\xa1kum\xc4\x85, moko demokratijos princip\xc5\xb3. Jose vyksta \xc4\xafvairiausi kult\xc5\xabriniai renginiai, min\xc4\x97jimai, pilie\xc4\x8dio priesaikos davimo ceremonijos, edukacijos klas\xc4\x97s moksleiviams. Prezidentin\xc4\x97se bibliotekose esan\xc4\x8dius archyvus ir knygas studijuoja studentai, mokslininkai ar \xc5\xbeurnalistai.\n_START_SECTION_\nVeikla\n_START_PARAGRAPH_\nBibliotekos-muziejaus veikla, Prezidento Valdo Adamkaus pageidavimu, vykdoma tik aukotoj\xc5\xb3 ir bibliotekos r\xc4\x97m\xc4\x97j\xc5\xb3 l\xc4\x97\xc5\xa1omis._NEWLINE_Pirmasis vie\xc5\xa1as bibliotekos-muziejaus renginys \xc4\xafvyko 2011 m. rugpj\xc5\xab\xc4\x8dio m\xc4\x97nes\xc4\xaf, kuomet bibliotekoje buvo pristatyta \xc4\x8cikagoje gyvenan\xc4\x8dio ir kurian\xc4\x8dio dailininko Rimo \xc4\x8ciurlionio darb\xc5\xb3 paroda \xe2\x80\x9eTen pat gyvename, ten pat sugr\xc4\xaf\xc5\xbetame\xe2\x80\x9c. Bibliotekoje nuolat vyksta akademin\xc4\x97s diskusijos, vie\xc5\xa1os paskaitos, debatai. Bibliotekoje-muziejuje buvo pristatytos Kalantini\xc5\xb3 40-me\xc4\x8diui skirta paroda \xe2\x80\x9eG\xc4\x97li\xc5\xb3 vaikai: nuo pacifizmo iki barikad\xc5\xb3\xe2\x80\x9c, bei JAV lietuvi\xc5\xb3 savanori\xc5\xb3 Lithuanian Mercy lift paroda._NEWLINE_Vis dar b\xc5\xabdama k\xc5\xabrimosi faz\xc4\x97je ir rinkdama l\xc4\x97\xc5\xa1as pastato remontui, prezidentin\xc4\x97 biblioteka kol kas neturi nuolatin\xc4\x97s ekspozicijos.\n_START_SECTION_\nArchyvai\n_START_PARAGRAPH_\nKartu su VDU Lietuvi\xc5\xb3 i\xc5\xa1eivijos institutu, Prezidento Valdo Adamkaus biblioteka-muziejus sudaro lietuvi\xc5\xb3 i\xc5\xa1eivi\xc5\xb3 archyv\xc5\xb3 sankaup\xc4\x85. Be nuolat pasipildan\xc4\x8dio Valdo Adamkaus archyvo \xc4\x8dia jau yra Broniaus Kviklio, Vinco Rastenio, Vytauto Kamanto, Aleksandro \xc5\xa0tromo, Li\xc5\xabto Mock\xc5\xabno, Vytauto Kavolio ir kit\xc5\xb3 i\xc5\xa1eivijos visuomeninink\xc5\xb3 fondai. \xc5\xa0ios dvi institucijos saugo ir tvarko daugiau nei penkiasde\xc5\xa1imt su lietuvi\xc5\xb3 i\xc5\xa1eivija susijusi\xc5\xb3 fond\xc5\xb3.'